  Анжелика Тихонова корреспондент Ижкарысь 82 номеро нылпи садын удмурт улон-вылонлы сӥзем «Удмурт корка» музей усьтӥзы. Со сярысь ивортодэтъя «Удмуртия» агентстволэн корреспондентэзлы 82 номеро нылпи садысь визьнодась, музей бордын ужась Наталья Татаркина вераз. Музеез пиналъёсты удмурт кылёсбурен, сям-йылолъёсын, лулчеберетэн тодматон понна усьтӥзы. Удмурт сям-йылолъёсты медам вунэтэ шуыса, кӧня ке но лулчеберетэз мед тодозы шуыса, одӥг-кык удмурт кылъёсты но мед тодозы. Возьматэммы потэ вал кыӵе вал вашкала тӥрлыкъёс, кызьы но марлэсь лэсьтэмын, кыӵе дӥськутсы вал, шудонъёссы Наталья Татаркина, Ижкарысь 82 номеро нылпи садысь визьнодась, музей бордын ужасьМузей кылдытыны ӵектонэн нылпи садлэн кивалтӥсез Алевтина Крестьянникова потӥз. Экспонатъёс нылпи садын ужасьёслэн кужыменызы люказы. Наталья Татаркиналэн кылъёсызъя, ужъюртазы трос гинэ удмуртъёс ужало, соос песянайёссы дорысь, гуртын улӥсь ӵыжы-выжыоссы дорысь вашкала удмурт арбериоссэс вайизы. Пиналъёслы таӵе музей туж яраз. Ньыль группа тани милям ортчиз ини, туж шумпото, анайёссы-атайёссы вуо, пиналъёссы верало, шуо. Соослэн но учкемзы потэ, но али умгес лэзиське на Наталья Татаркина, Ижкарысь 82 номеро нылпи садысь визьнодась, музей бордын ужасьТуннэ музейын вашкала тачыртонэн (трещотка), бинялтэм мунёосын, кызьпу туйлэсь арбериосын, пулэсь тусьты-пуньыосын, кудыосын, керттэм половикъёсын, удмурт дӥськутэн тодматскыны луэ ини. Зыбкамы но вань, кытын пичи пиналъёсты изьто. Озьы ик со вӧлдэтэ шуккемын.Тани школалы дасян группаысь кык нылъёсмы удмурт кылын веттан гур но кырӟазы, возьматӥзы Наталья Татаркина, Ижкарысь 82 номеро нылпи садысь визьнодась, музей бордын ужасьОзьы ик 1-тӥ куарусёнэ музей висъетэ Удмуртилэсь картазэ пуктӥзы. Визьнодасьлэн верамезъя, соос пиналъёсын ӵош учкылӥзы ини сое, кытын Тол Бабай улэ тодматскизы. Карта пиналъёслы туж валамон луэ. Нылпи садэ ветлӥсь пиналъёсты азьло но удмурт улон-вылонэн, лулчеберетэн тодматӥзы. Соку соослы туспуктэмъёс возьматъязы, школалы дасян группаысь пиналъёсты «Лудорвай» музее нуллӥзы. Нош табере пиналъёслэн ас киосынызы кутылыса удмурт арбериосын тодматскыны луонлыксы вань. Музее тросгес но тросгес экспонатъёс люканы тыршозы. Озьы ик мукет пӧлазы мукет калыкъёслэсь но тӥрлыксэс, дӥськутсэс кутозы. Пиналъёс мед адӟозы, ӟучъёс, удмуртъёс сяна, вӧзамы мукет выжыысь потэмъёс но тупаса, ог-огзэс гажаса уло шуыса. Малпанъёс туж трос на, но али гинэ кутским бере, экспонатъёсмы ӧжытгес на. Тросгес но тросгес люкаммы, анай-атайёсты ужамы кыскеммы потэ, кинлэн-маиз вань, мед музее ваёзы шуыса Наталья Татаркина, Ижкарысь 82 номеро нылпи садысь визьнодась, музей бордын ужасьАзьланяз мукет нылпи садъёсысь пиналъёслы но экскурсиос ортчытъяны малпанзы вань. Но али пандемиен сэрен со борды басьтӥськыны уг на луы.  Тодэ вайытом, 31-тӥ гудырикошконэ Дэри ёросысь Шудья гуртын выль нылпи сад усьтӥзы. Отын удмурт кылэз дышетонлы нимысьтыз саклык висъяськоз.  Тегъёс: Лулчеберет Дышетон Ижкар нылпиос Удмуртия удмуртъёс дӥськут 100ар  